Period: Old Babylonian
Genre: Literary
Transliteration:
<SURFACE>
{d}utu lugal-ŋu₁₀-ur₂ di-kud mah an ki
saŋ en₃ tar kalam-ma ka-aš mu-un-bar-bar-re
diŋir zid lu₂ til₃-le-de₃ ki aŋ₂ a-ra-zu ŋiš tuku
arhuš sud šag₄ gur-ru...
niŋ₂-si-sa₂ ki aŋ₂ niŋ₂-zid...tam-me <unk>...<unk>...dug₄
sun₄ mu₂ dumu {d}nin-gal sun₄ {na₄}za-gin₃...
taka₄ la₂ {ŋiš}si-ŋar an ki ku₁₀-ku₁₀ zalag ŋa₂-ŋa₂ taka₄ si-ŋar
en saŋ-kal dili-a-ni pa e₃-a nam-mah-a-ni zag nu-sa₂
ur-saŋ dumu {d}nin-gal-e tud-da me saŋ keše₂ ur₄-ur₄
diŋir zid nun nam tar-tar-re a-a saŋ gig₂-ga lugal-ŋu₁₀-ur₂ u₂-na-de₃-tah
{m}{d}suen-i-din-nam lugal larsam{ki}ma arad-zu na-ab-be₂-a
iri-zu larsam{ki}ma šag₄-ge pad₃-da-zu niŋ₂-gig-ga im-ma-an-ak
sila daŋal ešemen ud zal-zal-la sig₉-ga im-ma-an-sig₉...
erin₂ sag₉-ga-zu gu₂ ŋar-ŋar-ra gi gi-sig-ga-gin₇ si-il-si-le-de₃ ba-an-til-le-eš
ŋuruš-zu še ud a₂-ba-gin₇ ab-gur₁₀ ba-an-šab-eš gurun gibil-gin₇ mu...dub₂-uš
uŋ₃-ŋa₂ alan im-gin₇ im-ma-an-gul-lu-uš ni₂-bi-a...
di₄-di₄-la₂ ur₂ ama-be₂-ne-ta ud hul ba-an-da-kar...
uŋ₃-ŋa₂ ŋeštug <unk> re muš₃-bi ba-an-kur₂...
erin₂ ka₃ an-ša-ša šu bar-ra-am₃ kalam zid₂-gin₇ <unk> e₃...
šul {d}utu iri-za larsam{ki}ma lu₂-kur₂-gin₇ bar-ta ba-da-gub
kur elam{ki}ma...{mušen}gin₇ mah-bi lu₂ uš₂-a nu-ŋal₂-la
su-bir₄{ki} muru₉ dugud-da diŋir-re-e-ne ni₂ teŋ₃-ŋe₂₆ nu-zu-a
ma-da-bi nu-ub-ta-be₄ ud-bi nu-ŋal₂-la
šimaški-e ki diŋir-re-e-ne-ke₄ nu-gig lukur nu-mu-da-il₂-e šimaški diŋir-ra-ni nu-gig lukur-bi il₂-la nu-mu-un-zu-a šimaški ki...nu-gig nu-bar-e...
erin₂-a-ni u₂-gin₇ lu-lu-a numun-a-ni daŋal-la he₂-mah
za-lam-ŋar til₃-la ki diŋir-re-e-ne-ke₄ nu-mu-un-zu-a
u₂-ma-am-gin₇-nam <unk> a zid₂-eša sizkur₂ nu-mu-un-zu-a zid₂ sizkur₂ il₂-la
nam-tar hul-ŋal₂ a₂-sag₃ niŋ₂-gig-ga nu-mu-un-na-tum₃ nu-mu-na-te
lu₂ mu diŋir sal-la-bi niŋ₂-gig-ga i₃-gu₇-e ugnim-bi silim-ma
mu 7(diš)-kam-ma-ta iri-ŋa₂ me₃ šen-šen la-ba-an-tuku uš₂ da-bi nu-ŋa₂-ŋa₂ mu 5(diš)-kam-ma-ta iri{ki}ŋa₂ šen-šen-na la-ba-du₈ nam-uš₂-a a₂-bi nu-ŋa₂-ŋa₂
edin-na ur-mah-e lu₂ gu₇-e nu-mu-ni-ib-la₂...nu-mu-ni-il₂-la₂
diŋir inim sag₉-sag₉-ge-de₃ nu-zu-a ŋe₂₆-e im-ma-an-ak...im-ma-da-keše₂
diŋir gal-gal-e-ne sizkur₂ ud šu₂-uš-e al-gub-be₂-en inim sag₉-sag₉-ge-ŋu₁₀ mah-am₃
šul {d}utu nam-bi-še₃ iri-zu larsam{ki}ma igi zid bar-mu-un-ši-ib
a iri-zu dug₄-ga-ba-ab
a eš₃...dug₄-ga-ab
arhuš sud larsam{ki}ma šu te-ba-ab
niŋ₂-gig-ga ak-bi en₃ tar-bi-ma
...larsam{ki} e₃-ni-ib
...niŋ₂-gig-ga šag₄-bi zig₃-ab-ta šag₄...
...huš-a šag₄ larsam{ki}ma-ka šu...
...taka₄-a šu nam-uš₂-ta ba-e-šub-bu-de₃
...til-le-eš numun-bi he₂-mah
a₂ taka₄-a ka tar-zu he₂-si-il-le
u₃ ŋe₂₆-e ni₂ teŋ₃-ŋe₂₆-ŋu₁₀-uš nam-til₃ šum₂-mu-na-ab
zi su₃-ud-ŋal₂ niŋ₂-ba-e-eš₂ ba-mu-na-ab

Cuneiform:
<SURFACE>
𒀭𒌓𒈗𒈬𒌫𒁲𒋻𒈤𒀭𒆠
𒊕𒇷𒋻𒌧𒈠𒅗𒀸𒈬𒌧𒁇𒁇𒊑
𒀭𒍣𒇽𒋾𒇷𒉈𒆠𒉘𒀀𒊏𒍪𒄑𒌇
𒃣𒋤𒊮𒄥𒊒...
𒃻𒋛𒁲𒆠𒉘𒃻𒍣...𒌓𒈨<unk>...<unk>...𒅗
𒅾𒊬𒌉𒀭𒎏𒃲𒅾𒎎𒍝𒆳...
𒋺𒇲𒄑𒋛𒃻𒀭𒆠𒈪𒈪𒌓𒂷𒂷𒋺𒋛𒃻
𒂗𒊕𒆗𒀸𒀀𒉌𒉺𒌓𒁺𒀀𒉆𒈤𒀀𒉌𒍠𒉡𒁲
𒌨𒊕𒌉𒀭𒎏𒃲𒂊𒌅𒁕𒈨𒊕𒆟𒌴𒌴
𒀭𒍣𒉣𒉆𒋻𒋻𒊑𒀀𒀀𒊕𒈪𒂵𒈗𒈬𒌫𒌑𒈾𒉈𒈭
𒁹𒀭𒂗𒍪𒄿𒁷𒉆𒈗𒌓𒀕𒆠𒈠𒀴𒍪𒈾𒀊𒁉𒀀
𒌷𒍪𒌓𒀕𒆠𒈠𒊮𒄀𒅆𒊒𒁕𒍪𒃻𒍼𒂵𒅎𒈠𒀭𒀝
𒋻𒂼𒆠𒂊𒉈𒁲𒌓𒉌𒉌𒆷𒋛𒂵𒅎𒈠𒀭𒋛...
𒂟𒊷𒂵𒍪𒄘𒃻𒃻𒊏𒄀𒄀𒋝𒂵𒁶𒋛𒅋𒋛𒇷𒉈𒁀𒀭𒌀𒇷𒌍
𒄨𒍪𒊺𒌓𒀉𒁀𒁶𒀊𒆥𒁀𒀭𒉺𒅁𒌍𒄧𒉋𒁶𒈬...𒂀𒍑
𒌧𒂷𒀩𒅎𒁶𒅎𒈠𒀭𒄢𒇻𒍑𒉎𒁉𒀀...
𒌉𒌉𒇲𒌫𒂼𒁉𒉈𒋫𒌓𒅆𒌨𒁀𒀭𒁕𒋼𒀀...
𒌧𒂷𒉿<unk>𒊑𒈹𒁉𒁀𒀭𒉽...
𒂟𒂵𒀭𒊭𒊭𒋗𒁇𒊏𒀀𒀭𒌧𒍥𒁶<unk>𒌓𒁺...
𒂄𒀭𒌓𒌷𒍝𒌓𒀕𒆠𒈠𒇽𒉽𒁶𒁇𒋫𒁀𒁕𒁺
𒆳𒉏𒆠𒈠...𒄷𒁶𒈤𒁉𒇽𒌀𒀀𒉡𒅅𒆷
𒋢𒂔𒆠𒅎𒂂𒂂𒁕𒀭𒊑𒂊𒉈𒉎𒋼𒂷𒉡𒍪𒀀
𒈠𒁕𒁉𒉡𒌒𒋫𒁀𒌓𒁉𒉡𒅅𒆷
𒇽𒋢𒂊𒆠𒀭𒊑𒂊𒉈𒆤𒉡𒍼𒊩𒈨𒉡𒈬𒁕𒅍𒂊𒇽𒋢𒀭𒊏𒉌𒉡𒍼𒊩𒈨𒁉𒅍𒆷𒉡𒈬𒌧𒍪𒀀𒇽𒋢𒆠...𒉡𒍼𒉡𒁇𒂊...
𒂟𒀀𒉌𒌑𒁶𒇻𒇻𒀀𒆰𒀀𒉌𒂼𒆷𒃶𒈤
𒍝𒇴𒃻𒋾𒆷𒆠𒀭𒊑𒂊𒉈𒆤𒉡𒈬𒌧𒍪𒀀
𒌑𒈠𒄠𒁶𒉆<unk>𒀀𒍥𒀀𒌁𒀬𒀬𒉡𒈬𒌧𒍪𒀀𒍥𒀬𒀬𒅍𒆷
𒉆𒋻𒅆𒌨𒅅𒀉𒉺𒃻𒍼𒂵𒉡𒈬𒌧𒈾𒉐𒉡𒈬𒈾𒋼
𒇽𒈬𒀭𒊩𒆷𒁉𒃻𒍼𒂵𒉌𒅥𒂊𒆠𒋢𒇻𒂠𒃻𒁉𒁲𒈠
𒈬𒐌𒄰𒈠𒋫𒌷𒂷𒀞𒊿𒊿𒆷𒁀𒀭𒌇𒌀𒁕𒁉𒉡𒂷𒂷𒈬𒐊𒄰𒈠𒋫𒌷𒆠𒂷𒊿𒊿𒈾𒆷𒁀𒂃𒉆𒌀𒀀𒀉𒁉𒉡𒂷𒂷
𒂔𒈾𒌨𒈤𒂊𒇽𒅥𒂊𒉡𒈬𒉌𒅁𒇲...𒉡𒈬𒉌𒅍𒇲
𒀭𒅗𒊷𒊷𒄀𒉈𒉡𒍪𒀀𒂷𒂊𒅎𒈠𒀭𒀝...𒅎𒈠𒁕𒆟
𒀭𒃲𒃲𒂊𒉈𒀬𒀬𒌓𒋙𒍑𒂊𒀠𒁺𒁉𒂗𒅗𒊷𒊷𒄀𒈬𒈤𒀀𒀭
𒂄𒀭𒌓𒉆𒁉𒂠𒌷𒍪𒌓𒀕𒆠𒈠𒅆𒍣𒁇𒈬𒌧𒅆𒅁
𒀀𒌷𒍪𒅗𒂵𒁀𒀊
𒀀𒀊...𒅗𒂵𒀊
𒃣𒋤𒌓𒀕𒆠𒈠𒋗𒋼𒁀𒀊
𒃻𒍼𒂵𒀝𒁉𒇷𒋻𒁉𒈠
...𒌓𒀕𒆠𒌓𒁺𒉌𒅁
...𒃻𒍼𒂵𒊮𒁉𒍣𒀊𒋫𒊮...
...𒍽𒀀𒊮𒌓𒀕𒆠𒈠𒅗𒋗...
...𒋺𒀀𒋗𒉆𒌀𒋫𒁀𒂊𒊒𒁍𒉈
...𒌀𒇷𒌍𒆰𒁉𒃶𒈤
𒀉𒋺𒀀𒅗𒋻𒍪𒃶𒋛𒅋𒇷
𒅇𒂷𒂊𒉎𒋼𒂷𒈬𒍑𒉆𒋾𒋧𒈬𒈾𒀊
𒍣𒋤𒌓𒅅𒃻𒁀𒂊𒂠𒁀𒈬𒈾𒀊